Pa, 2-jarige kind in Bonteheuwel doodgeskietArgieffoto: Kent Williamson ’n Pa en sy tweejarige seuntjie is Woensdagaand koelbloedig in Bonteheuwel in die Wes-Kaap doodgeskiet terwyl hulle langs die pad geloop het. Brig. Novela Potelwa, woordvoerder van die polisie, het in ’n verklaring gesê ’n 31-jarige man het teen 19:15 met sy seuntjie in sy arms van ’n winkel in Bonteheuwelweg huis toe gestap toe ’n voertuig skielik langs hulle stilgehou het. Twee onbekende mans het uit die voertuig geklim en op pa en seun losgebrand, het Potelwa gesê. Volgens Potelwa is die man op die toneel dood. Sy seuntjie is na die Rooikruis-kinderhospitaal gehaas waar hy ook later aan sy beserings beswyk het. Niemand is nog in verband met die voorval in hegtenis geneem nie. Die polisie doen nou ’n beroep op die publiek om enige inligting rakende die voorval by sers. Lorenzo Ahrendse by 079 894 1776 aan te meld.